
Հայաստանի Հանրապետության և Զարգացման ֆրանսիական գործակալության (ԶՖԳ) միջև նախատեսվում է ստոորագրել 250 մլն եվրո արժողությամբ վարկային գիծ տրամադրելու մասին թիվ CAM1038 01 համաձայնագիրը:
Սույն բյուջետային աջակցության ֆինանսավորումը ԶՖԳ-ի և Ասիական զարգացման բանկի (ԱԶԲ) կողմից համաֆինանսավորվող նոր եռամյա ծրագրի շրջանակներում իրականացվող առաջին ենթածրագիրն է, որը հանդիսանում է հանրային ֆինանսների կառավարման և ֆինանսական շուկաների զարգացման ուղղությամբ նախկինում իրականացված քաղաքականության վրա հիմնված բյուջետային աջակցության ծրագրերի շարունակությունը։ 
Սույն Ծրագրի հիմնական նպատակներն են՝ 
i) որակյալ և կայուն պետական ծախսերի ու ներդրումների իրականացմանը նպաստող պատասխանատու հանրային ֆինանսների կառավարման ապահովումը, և 
ii) արտաքին ֆինանսավորումից Հայաստանի Հանրապետության կախվածության նվազեցումը՝ ներպետական ռեսուրսների մոբիլիզացիայի ամրապնդման և առավել բարենպաստ գործարար միջավայրի ձևավորման միջոցով։
Ծրագիրն ունի բարեփոխումների երեք հիմնական ուղղություն՝ 
i) հարկաբյուջետային կառավարման, հանրային ֆինանսների կառավարման և հանրային ծառայությունների մատուցման բարելավում ազգային և ենթաազգային մակարդակներում,
ii) ներպետական ռեսուրսների մոբիլիզացիայի, կապակցելիության և մասնավոր հատվածի զարգացման համար բարենպաստ միջավայրի ստեղծում, և 
iii) կայուն ֆինանսավորման առաջմղում՝ պարտքի կառավարման բարելավման և ֆինանսական շուկաների արդյունավետության բարձրացման միջոցով։
Ծրագրի շրջանակներում նախատեսված բարեփոխումները սահմանված են քաղաքականության աղյուսակով և իրականացվելու են երեք հաջորդական ենթածրագրերի շրջանակներում՝ շարունակականության տրամաբանությամբ։ Առաջին ենթածրագրի շրջանակներում նախատեսված քաղաքականության գործողություններն ընդգրկում են 2025 թվականի նոյեմբերից մինչև 2026 թվականի սեպտեմբեր/հոկտեմբեր ժամանակահատվածը, որոնց իրականացումը հիմք է հանդիսանալու նախատեսված բյուջետային աջակցության տրամադրման համար։ Հարկ է նշել, որ հիշյալ քաղաքականության աղյուսակը կազմում է վարկային համաձայնագրի մասը: Հաշվի առնելով, որ քաղաքականության աղյուսակի շուրջ խորհրդակցոթյունները կողմերի միջև մեկնարկել են դեռևս տարեսկզբից և շարունակական բնույթ են կրում մինչև դրանում ներառված միջոցառումների կատարման վերջնաժամկետը՝ որոշակի հնարավոր խմբագրումներով վերջնական տարբերակը կցվելու է ստորագրման օրվա դրությամբ (սույն փաթեթին կցված է 15.09.2026թ. դրությամբ վերջին տարբերակը): 
Ինչպես նշվեց, ԶՖԳ-ի կողմից Ծրագիրն իրականացվում է ԱԶԲ-ի հետ համատեղ, և, հետևաբար, բարեփոխումների շրջանակը ևս նույնական է ԱԶԲ-ի հետ առաջիկայում ստորագրվելիք վարկային համաձայնագրի քաղաքականության աղյուսակի հետ: 
Բյուջետային աջակցության միջոցներն ուղղվելու են «Հայաստանի Հանրապետության 2026 թվականի պետական բյուջեի մասին» ՀՀ օրենքով սահմանված պակասուրդի ֆինանսավորմանը, հետևաբար վարկային միջոցների ժամանակին ստացումը կարևոր նշանակություն ունի պետական բյուջեի կատեգորիաներով նախատեսված ծախսերի ֆինանսավորման տեսանկյունից:
Նախագծում ֆինանսական պարտավորություններ նախատեսող դրույթների առկայության մասով հարկ է նշել, որ Նախագիծը հանդիսանում է բյուջետային աջակցության վարկային համաձայնագիր և, հետևաբար, չի ենթադրում համաֆինանսավորում ՀՀ պետական բյուջեից, ուստի Հայաստանի Հանրապետության համար ֆինանսական պարտավորություններ, ինչպես նաև տվյալ տարվա համար Հայաստանի Հանրապետության Ազգային ժողովի ընդունած «Պետական բյուջեի մասին» օրենքում չներառված պարտավորություններ նախատեսող դրույթներ առկա չեն:
Նախագծով առաջարկվող վարկավորման պայմաններն են՝
· վարկի գումար՝ 250 մլն եվրո,
· համաֆինանսավորում՝ Ասիական Զարգացման Բանկի կողմից մինչև 250 մլն ԱՄՆ դոլար,
· վարկի գումարը տրամադրվելու է մեկ մասնաբաժնով,
· տոկոսադրույք` յուրաքանչյուր մասհանման համար Վարկառուն կարող է ընտրել լողացող կամ ֆիքսված տոկոսադրույք 
· Լողացող տոկասադրույք, որը հավասար է 6-ամսյա EURIBOR (կամ դրա անհարինության դեպքում համապատասխան կողմնորոշիչ տոկոսադրույք) գումարած 2.3% մարժա, որը ֆիքսվում է պայմանագրում: Հաշվի առնելով 11.09.2026թ. ձևավորված 6-ամսյա EURIBOR-ի տոկոսադրույքը՝ 2.820%, վարկի լողացող տոկոսադրույքը կկազի 5.120%.
· Ֆիքսված տոկոսադրույք, որը կարող է ֆիքսվել 3 մլն եվրո և ավելի գումարով մասհանման հայտի դեպքում: Ֆիքսված տոկոսադրույքը հավասար է ֆիքսված կողմնորոշիչ տոկոսադրույք (ենթակա է ֆիքսման վարկային համաձայնագրում) ավելացրած/պակասեցրած ինդեքսային դրույքաչափի (տաս տարի ժամկետայնությամբ ֆրանսիական գանձապետական պարտատոմսերի տոկոսադրույք, որը հրապարակվում է Վարկատուի կողմից համապատասխան ֆինանսական կառույցի կայքում) տատանման չափով, որը տեղի է ունեցել վարկային համաձայնագրի ստորագրման ամսաթվի և տոկոսադրույքի սահմանման ամսաթվի (Վարկատուի կողմից մասհանման հայտի ստացման ամսաթիվ) միջև: Ֆիքսված տոկոսադրույքը չի կարող պակաս լինել 0.25%-ից: Միաժամանակ, յուրաքանչյուր մասհանման հայտում Վարկառուն կարող է նշել իր համար ընդունելի առավելագույն տոկոսադրույքի չափը, և եթե տոկոսադրույքի սահմանման ամսաթվին հաշվարկված տոկոսադրույքը գերազանցում է հայտում նշված առավելագույն տոկսադրույքը, ապա հայտը համարվում է չեղյալ,
· Վարկառուն կարող է ցանկացած պահի լողացող տոկոսադրույքը վերափոխել ֆիքսվածի՝ առանց որևէ լրացուցիչ վճարի, որը կդառնա անփոփոխ մինչը համաձայնագրի ավարտը, 
· տարեկան փաստացի տոկոսադրույք՝ սահմանվելու է ստորագրումից 10 օր առաջ,
· միանվագ գնահատման վճար` վարկի գումարի 0.5%, ենթակա է վճարման պայմանագիրն ուժի մեջ մտնելուց հետո 15 օրվա ընթացքում,
· պարտավորության վճար` տարեկան 0.5%, որը հաշվարկվում է վարկի չմասհանված գումարի նկատմամբ` սկսած վարկի ստորագրման ամսաթվից 6 ամիս հետո,
· միանվագ կոմիսիոն վճար` վարկի գումարի 0.5%-ի չափով (ըստ Նախագծի պետք է վճարվի նախքան վարկի ուժի մեջ մտնելը, մինչև մասհանում),
· չեղարկման վճար` վարկի չեղարկված գումարի 2.5%, վճարվում է, եթե վարկային միջոցները չեղարկվել են Վարկառուի կողմից, իսկ Վարկատուի կողմից չեղարկման դեպքում՝ եթե մասհանումը չի իրականացվել մինչև մասհանման վերջնաժամկետը, 
· տույժ ժամկետանց վճարումների գծով` տվյալ ժամանակահատվածի համար կիրառելի տոկոսադրույքին գումարած 3.5% սպրեդ` հաշվարկվում է վճարման ենթակա օրվանից մինչև փաստացի վճարման ամսաթիվը,
· Վարկատուի կողմից կրած մի շարք ծախսերի փոխհատուցում կամ ուղղակի վճարում, այդ թվում` սույն Համաձայնագրի կամ սույն Համաձայնագրին առնչվող ցանկացած այլ փաստաթղթի բանակցությունների, նախապատրաստման և ստորագրման (ներառյալ` ցանկացած իրավաբանական կարծիք) և ստորագրման ամսաթվից հետո ցանկացած այլ Ֆինանսական փաստաթղթի առնչությամբ,
· Ֆինանսական միջոցների մասհանման վերջնաժամկետը սահմանվելու է ստորագրման ժամանակ։ 
· մայր գումարը ենթակա է մարման 30 հավասարաչափ կիսամյակային վճարումներով,
· վարկի ժամկետ՝ 20 տարի,
· վարկի արտոնյալ ժամկետ՝ հինգ տարի,
· վարկի սպասարկման գծով վճարումները կատարվում են կիսամյակային կտրվածքով,
· Վարկի սպասարկման և մայր գումարի մարման ամսաթվերն են՝ հունիսի 15-ը և դեկտեմբերի 15-ը:

